Lietuvos futbolas 2007 m.

**Lietuvos futbolo varžybos 2007 m.** – futbolo varžybos, vykusios Lietuvoje 2007 metais.

## Lygos

Pagrindinės pirmenybės organizuotos vieningoje lygoje. 2007 m. pakeista varžybų tvarka – sukurta Dublerių lyga, į kurią perkeltos I ir II lygose žaidusios dublerių komandos, panaikinta LFF II lygos Šiaurės zona (prijungta prie Vakarų zonos), pakoreguota LFF taurės varžybų tvarka.

## Taurės

Taurės turnyre pereita nuo sistemos pavasaris–ruduo (galiojo 2003–2006 m.) į sistemą ruduo–pavasaris. Dėl to 2007 m. pirmąkart taurės istorijoje nebuvo žaidžiamas finalas, metų pabaigoje paaiškėjo 4 pusfinalininkai – FBK, „Vėtra“, „Ekranas“ ir „Šiauliai“.

## Tarptautinė arena
### UEFA klubiniai turnyrai

UEFA turnyruose žaidė 4 Lietuvos klubai:
* Kauno FBK (Čempionų lyga);
* Panevėžio „Ekranas“ (UEFA taurė);
* Marijampolės „Sūduva“ (UEFA taurė);
* Vilniaus „Vėtra“ (Intertoto taurė).

### Baltijos lyga

2007 m. po 14 metų pertraukos vėl pradėta organizuoti Baltijos futbolo lyga, pakeitusi anksčiau organizuotas Baltijos taurės varžybas. Lygoje dalyvavo 4 Lietuvos klubai – Kauno FBK, Panevėžio „Ekranas“, Vilniaus „Žalgiris“ ir Vilniaus „Vėtra“. FBK savo grupėje užėmė 1 vietą, kitos komandos grupėse užėmė 2-ąsias vietas, taip pat patekdamos į ketvirtfinalį. Ketvirtfinalyje FBK laimėjo prieš „Žalgirį“, „Ekranas“ nugalėjo Rygos „Skonto“, o „Vėtra“ pralaimėjo FK Ventspils klubo komandai. Pusfinalyje rugpjūčio 29 – rugsėjo 26 dienomis „Ekranas“ susitiko su Liepojos „Metalurgs“, o FBK – su FK Ventspils komanda. Abi Lietuvos komandos į finalą nepateko.

### Rinktinė

Lietuvos vyrų futbolo rinktinė sužaidė 11 rungtynių, ji tęsė ir pabaigė dalyvavimą 2008 m. Europos čempionato atrankoje.

Jaunimo U21 rinktinė tęsė dalyvavimą Europos jaunimo čempionato atrankos 6 grupėje. 2007 m. birželio 5 d. svečiuose sužaistos rungtynės prieš Slovėnijos jaunimo rinktinę, šiose rungtynėse 2-1 laimėjo slovėnai. Rugsėjo 7 d. lietuviai pralaimėjo Danijos rinktinei 4-0, rugsėjo 11 d. sužaidė lygiosiomis prie slovėnus 0-0. Spalio 11 d. rinktinė žaidė svečiuose prieš Škotiją, spalio 17 d. – namuose prieš Suomiją, lapkričio 16 d. – namuose prieš Daniją, lapkričio 21 d. – svečiuose prieš Suomiją.

Jaunių U19 rinktinė atrankos į 2008 m. Europos jaunių iki 19 metų futbolo čempionatą I etape penkių komandų grupėje su 3 pergalėmis užėmė pirmąją vietą ir pateko į II etapą, kuris vyko 2008 m. balandžio ir gegužės mėnesiais.

## Moterys

UEFA taurės varžybose I etape žaidė „Gintra-Universitetas“. Šiauliuose rugpjūčio 9–13 d. organizuotose A1 grupės varžybos „Gintra“ pralaimėjo „Everton“ klubo moterų komandai (0-4), šveicarų „Zuchwil“ (0-6), laimėjo prieš Belfasto „Glentoran“ klubo komandą (2-1). Lietuvės su 3 taškais grupėje užėmė trečią vietą ir į kitą etapą nepateko.

Moterų rinktinė 2006 m. atrankiniame etape nepateko į tolesnį Europos čempionato etapą, todėl 2007 m. nežaidė nė vienų Europos ar pasaulio čempionato atrankos rungtynių. 2007 m. gegužės mėnesį rinktinė dalyvavo Baltijos taurės varžybose, kur 6-0 nugalėjo Latvijos rinktinę, o finale 5-1 laimėjo prieš estes ir pirmą kartą tapo Baltijos čempionėmis.

Baltijos moterų futbolo lygoje į ketvirtfinalį pateko trys Lietuvos klubai – Akmenės „Akmenė“, Ukmergės „TexTiliTe“ ir Šiaulių „Gintra-Universitetas“, tačiau nė vieno klubo komanda neįveikė ketvirtfinalio barjero ir į pusfinalį nepateko.

## Šaltiniai

## Nuorodos
* Lithuania 2007 (Rsssf.org)